**A KÖSZI ÖNKÉNTES! EGYESÜLET 2020-AS TEVÉKENYSÉGE**

Sok minden nem úgy történt, ahogy terveztük, a COVID sok tervünket elvitte, azonban néhány programot meg tudtunk valósítani, sőt tovább is fejlesztettük.

1. **Környezetvédelem, szemétszedések, közterület rendezések**

Februárban és októberben odúkészítő workshopot szerveztünk a Civilek Házában, amelyre mintegy ötvenen jöttek el, sok gyerekkel.

<https://www.facebook.com/media/set/?vanity=koszionkentes&set=a.1122135028122795>

2019-ben elindítottuk a „Vigyél egy fát és ültesd el” akciót, amelyet 2020-ban is folytattunk, 100 új fát vittek és ültettek el a helyiek. A Liget téren pótoltuk a kipusztult madárberkenyéket és kifolytattuk a tavaly elkezdett mályvasort. A növényeket azóta is gondozzuk, májustól szeptemberig locsolócsapatot szerveztünk, hogy segítsük a növények fejlődését.

Februárban, két támogató jóvoltából platánokat ültettünk a település több pontjára, a Liget térre, a Hóvirág utcába, a pócsmegyeri iskolaudvarra és a Pócsmegyer Rendezvényközpont elé. <https://www.facebook.com/media/set/?vanity=koszionkentes&set=a.1116277698708528>

Két egyesületi tagunk pedig az elsős-másodikos osztályoknak rendhagyó környezetismeret órákat tartott a fák fontos szerepéről, és minden osztálynak vettünk kis locsolókannákat, hogy öntözhessék az egyedi táblácskával ellátott platánfákat.

<https://www.facebook.com/media/set/?vanity=koszionkentes&set=a.1142401292762835>

Csatlakoztunk a 10 millió fa Magyarországon mozgalomhoz, és az elkövetkezendő években azt a célt tűztük ki, hogy a lakosságszámnak megfelelő 2600 fát elültessük. A facsemete számlálónk 2020. december 31-én 742-n állt, ami 520 plusz fa az egy évvel ezelőttihez képest!

Márciusban megtartottuk a szokásos Liget téri tavaszi nagytakarítást, amire sok család jött segíteni. <https://www.facebook.com/media/set/?vanity=koszionkentes&set=a.1139218393081125> Aztán egy héttel később a járványveszély kihirdetésével már nem tudtuk megtartani se az éves közgyűlésünket, se a szokásos Te szedd!-et, a szezonnyitó szemétszüretet.

Egyénileg és kiscsoportokban kezdtünk dolgozni, és Bíró Józsi kezdeményezésére végül felvettük a kesztyűt, és mi is beszálltunk a maszkvarrásba, amire nagy szükség volt, mert a járvány kezdetén nem lehetett maszkhoz hozzájutni.

Helyi programjainkban a járványveszély ellenére nagyon is eredményesek voltunk: két nagy utcabútor projektünk volt az idén, a TESCO pályázati pénzből megvalósult piacasztalok a Napsugár téren és az Avenida Kft. adományából megvalósult "Hajós Alfréd Szabadidőpark" a Liget téren. A piacasztalokat augusztus 1-jén, a Hajós Alfréd Szabadidőparkot július 5-én avattuk.

<https://www.facebook.com/media/set/?vanity=koszionkentes&set=a.1231848243818139>

1. **Kulturális és ifjúsági rendezvények**

A járványveszély megakadályozta az önkormányzat által rendezett szokásos Irány Surány Fesztivált is, hiszen az 500 főnél nagyobb rendezvényeket nem engedélyezték, amibe mi is be szoktunk csatlakozni a sátrunkkal és a környezetvédelmi programjainkkal. Mivel nyár elején jött a hír, hogy a Napsugár téri ezüst juharunkat az Ökotárs Alapítvány beválogatta „Az év fája” döntőjébe, adódott, hogy helyette „Surányi Juharfesztivált” rendezzünk, kisebb léptékben. <https://www.facebook.com/media/set/?vanity=koszionkentes&set=a.1255539728115657>

Megrendeztük a tavasszal meghirdetett „A legjobb helyek a szigeten” környezetvédelmi rajzpályázatunk kiállítását a könyvmegállóban és a pályázat eredményhirdetését, kiscsoportos kézműveskedést, valamint Kálna Natália és Csoóri Julianna szívmelengető zenés gyerekfoglalkozást tartott a kicsiknek.

<https://www.facebook.com/media/set/?vanity=koszionkentes&set=a.1254693788200251>

Akkor osztottuk ki immár ötödik alkalommal a "Köszi, önkéntes! díjakat a maszkvarróknak és az idei legtevékenyebb önkénteseinknek. <https://www.facebook.com/media/set/?vanity=koszionkentes&set=a.1255381771464786>

Még júniusban szerveztünk egy leülős-főzős-filmvetítős nyárindító egyesületi gyűlést a Civilek Házában, az augusztus végi nyárzárót azonban elvitte az alsóstrandra lecsapó vihar és szupercella.

Aztán elkezdődött Az év fája kampány, és mi kampányoltunk derekasan, kampányfilmeket is készítettünk helyiek közreműködésével, végül az előkelő 5. helyet szereztük meg, és egészen biztosan a Napsugár téri fánk lett "Az év juharfája":)

<https://www.facebook.com/507553552914282/videos/976008979550084>

A szezon végén még futotta rá, hogy felújítsuk a surányi Duna sétányi padokat és állítsunk egy újat a pócsmegyeri iskolaudvaron.

<https://www.facebook.com/media/set/?vanity=koszionkentes&set=a.1296511870685109>

Beköszöntött az ősz, és megint kénytelenek voltunk befelé fordulni. A madáretető-készítő workshopot <https://www.facebook.com/media/set/?vanity=koszionkentes&set=a.1327145367621759>

és a jótékonysági ruhavásárt még épp meg tudtuk tartani, de a Liget téri takarítás és a rajzpályázat kiállítása a PRK-ban a járványveszély miatt már elmaradt.

1. **Jótékonysági munka**

Világos volt, hogy a cipősdoboz gyűjtést a gyertyagyújtások elmaradása miatt egyénire kell átszervezni és hogy adományokat sem tudunk gyűjteni az elmaradó gyertyagyújtásokon. A cipősdobozokat végül mindenki az Eper utcai telephelyünk elé letett dobozba és Pócsmegyeren a gazdaboltba hozta, az adománygyűjtések helyett pedig odú-, könyv- és társasjáték liciteket szerveztünk, amelyek bevételéből tudtuk a helyi rászorulók karácsonyi élelmiszercsomagjait és meleg ételét finanszírozni.

1. **Szervezeti ügyek**

Közösségi szolgálatosok a 2020/2021-es tanévben:

Stremeny Benedek (2020 végével megszerezte az 50 óráját), valamint Kovács Nándor, aki nyáron segített nekünk, és Petrán Bernadett, akinek az iskolájával már van szerződésünk, de a COVID miatt még egy kapavágást sem tettünk együtt.

Jelenleg 44 rendes és 14 pártoló taggal működünk. Elnök: Topits Judit, alelnökök: Kigyós Attila és Antmann István. Úgy gondoljuk, egyre eredményesebben tudunk működni a település érdekében, és folytatni tudjuk környezetvédelmi, településszépészeti és közösségépítő tevékenységünket.

Pócsmegyer-Surány, 2021. február 7. Topits Judit, elnök

Köszi, önkéntes! Egyesület